Cofnodion cyfarfod y Cyngor Cymuned a gynhaliwyd yn y Ganolfan Gymuned ar 31 Ionawr, 2024.

**YN BRESENNOL** -Y Cynghorwyr Bryan Jones (Cadeirydd), Ian Jones, Iona Pierce, Paul Evans a David Taylor ynghyd â’r Clerc (John Roberts). **CROESO A LLONGYFARCHIADAU** – estynnodd y Cadeirydd groeso cynnes i’r Cynghorydd David Taylor a oedd bresennol yn ei gyfarfod cyntaf o’r Cyngor Cymuned ac estynnodd longyfarchiadau i Ian Jones ar ei briodas yn ddiweddar. **1. YMDDIHEURIADAU** – Andy Mitchelmore, Huw Jones a Kevin Shenton. **2.** **DATGAN BUDDIANNAU** – Roedd gan y Cynghorydd Ian Jones fuddiant personol yn eitem 13 a buddiant personol a rhagfarnus yn eitem 14(ii) gan mai fo oedd perchennog yr eiddo dan sylw a gadawodd yr ystafell pan drafodwyd yr eitem honno. **3**. **COFNODION** – Cyflwynwyd cofnodion y cyfarfod a gynhaliwyd ar 29 Tachwedd, 2023 a chadarnhawyd eu bod yn gywir. Trafodwyd y materion a oedd yn codi o’r cofnodion, fel a ganlyn:

**MATERION YN CODI O’R COFNODION** –

**4. Symiau Gohiriedig Sir Ddinbych** – fel y nodwyd yn flaenorol, roedd swm o £11,370.95 ar gael i ardal cyngor cymuned Llangynhafal wella mannau agored a llefydd chwarae. Roedd rhagor o wybodaeth wedi dod i law yn cadarnhau bod yr arian wedi’i glustnodi ar gyfer yr ardal ac os na chaiff ei wario yn ystod y cylch ceisiadau hwn, byddai’r arian yn cael ei drosglwyddo i’r cylch nesaf yn ddiweddarach eleni. Fodd bynnag, dylid nodi y gallai unrhyw grŵp/corff sy’n gweithredu yn yr ardal wneud cais ac os bydd cais cymwys yn cael ei gyflwyno, byddai’n cael ei ystyried ac mae’n bosibl y byddai’r arian yn cael ei ddyrannu. Hyd yma, nid oedd yr un cais wedi’i gyflwyno.

Gofynnwyd i Sir Ddinbych a oedd y prosiectau a drafodwyd yn y cyfarfod blaenorol, ac sydd wedi’u rhestru eto isod, yn bodloni’r meini prawf ar gyfer arian Symiau Gohiriedig. Yn ei ymateb, dywedodd Tîm Datblygu Cymunedol Sir Ddinbych fod yr arian ar gael o ffynonellau amrywiol ac, os nad oedd prosiect yn bodloni’r meini prawf priodol, byddent yn fodlon holi sut arall y gellid ariannu’r prosiect.

Trafodwyd y prosiectau a nodwyd yn flaenorol eto gan yr aelodau:

1. **Cysylltu’r Ardd Gymunedol ym Maes Hafal, Gellifor â’r prif gyflenwad dŵr**. **Penderfynwyd** - er mwyn cyflwyno cais am arian, roedd angen cael dyfynbrisiau am y gwaith gan gontractwyr cymeradwy . Cytunodd y Cynghorydd Paul Evans i ymchwilio ymhellach i’r mater. Hefyd, roedd y Cynghorydd Kevin Shenton mewn cysylltiad â’r Adran Dai ynglân â chymorth posibl.
2. **Prynu cyfarpar codi sbwriel a chynwysyddion** – roedd yr ymchwiliadau’n parhau a byddai’r Cynghorydd Andy Mitchelmore yn adrodd yn ôl.
3. **Prynu hysbysfyrddau cymunedol diogel rhag y tywydd** – cytunwyd i ymchwilio ymhellach i’r hysbysfyrddau amrywiol sydd ar y farchnad ar hyn o bryd.
4. **Prynu a gosod plac arbennig yn Hendrerwydd** i nodi lleoliad Hendrerwydd Uchaf (ffermdai o’r unfed ganrif ar bymtheg) a gafodd ei symud i Amgueddfa Sain Ffagan, Caerdydd - cytunwyd holi’r Gwasanaethau Cefn Gwlad ynghylch cynhyrchu placiau o’r fath a’r gost.
5. **Prynu a gosod meinciau cymunedol newydd** – cytunwyd i ymchwilio i’r mathau o feinciau sydd ar gael ar y farchnad ar hyn o bryd.

**5. Materion priffyrdd - (i) Cynnal a chadw rheiliau ar ochor y ffordd** - nid oedd dim gwybodaeth ychwanegol wedi dod i law gan adran Briffyrdd Sir Ddinbych ynghylch y broblem hon, a oedd yn broblem drwy’r sir.

**(ii) Cyflwyno terfynau cyflymder yn Llangynhafal a Hendrerwydd** – roedd Adran Diogelwch Ffyrdd Sir Ddinbych yn awr yn ymchwilio i’r mater hwn.

**(iii) Arwydd “Dim Lorïau” ar waelod Hwylfa Fain –** gofynnwyd i’r adran Briffyrdd ddweud pa arwydd fyddai’r fwyaf effeithiol yn eu barn nhw i atal gyrwyr lorïau mawr rhag teithio ar hyd Hwylfa Fain. Hyd yma, nid oedd ymateb wedi dod i law.

**(iv)** **Llifogydd yn dilyn cyfnodau o law trwm** - cytunwyd y dylid diolch i’r Adran Briffyrdd am ymateb yn gyflym a chlirio’r draeniau a chlirio’r dw a oedd wedi cronni yng Nghornel Penstryt, Gellifor ar ôl y cyfnod o law trwm yn ddiweddar.

**(v) Cyflwr gwael y ffyrdd** – roedd pryder ynghylch cyflwr gwael iawn y ffyrdd yn y gymuned a chytunwyd i gyfeirio’r canlynol ar yr Adran Briffyrdd fel ffyrdd roedd angen rhoi sylw brys iddynt: i. Y ffordd rhwng Hendrerwydd a Cyffion. ii. Y ffordd rhwng Hendrerwydd a Ffordd Las. iii. Cornel Bryn Onnen, Llangynhafal. . Roedd pryder hefyd ynghylch y ffaith nad oedd **arwydd “Ildio” yn Cyffion** mwyach. Cytunwyd i gyfeirio’r mater hwn at yr Adran Briffyrdd hefyd.

**6. Prosiect yr ardd gymunedol ym Maes Hafal** – cyflwynwyd adroddiadau ar y materion a ganlyn:

**(i) Y prif gyflenwad dŵr** – gweler 4(a) uchod.

**(ii)** **Roedd y** **grant o £500**, a oedd ar gael i’w wario ar flaenoriaethau’r Grŵp Prosiect, yn parhau i gael ei drafod mewn ymgynghoriad â Mrs Iola Quinn.

**(iii) Arwydd** – roedd y Cynghorydd Andy Mitchelmore yn ymchwilio i’r mater gyda’r ysgol.

**7. Llwybrau troed** - Llwybr 6.4 (rhwng Gellifor Farm a Comins) – holwyd yr Adran Briffyrdd a fyddai modd dargyfeirio’r darn hwn o’r llwybr oddi wrth fuarth y fferm ond ni chafwyd ateb hyd yma.

Llwybr 7.2 (rhwng Hwylfa Llwyn a Gellifor Farm), roedd y gangen a oedd wedi syrthio dros y llwybr wedi’i symud nawr ac roedd y llwybr wedi’i agor eto.

**8.** **Y fainc gymunedol gyferbyn â’r ysgol** – fel y nodwyd yn y cyfarfod diwethaf, nid oedd manylion y fainc arfaethedig wedi dod i law gan y teulu sydd am ei phrynu’n rhodd. Yn y cyfamser, roedd y fainc bresennol yn cael ei thrwsio i’w gwneud yn ddiogel i’w defnyddio.

**9. Hyfforddiant ar ddefnyddio diffibriliwr** – roedd y Cynghorydd Kevin Shenton wedi trefnu i sesiynau hyfforddi gael eu cynnal yn y Ganolfan Gymuned ar 7 Chwefror 2024 ac y byddent ar gael i bawb yn y gymuned.

**10. Plannu bylbiau blodau yn y gymuned** - Roedd y Cynghorydd Ian Jones wedi cael cyflenwad o fylbiau blodau ac wedi trefnu iddynt gael eu plannu ar hyd a lled y gymuned. Diolchodd yr aelodau iddo am ei holl waith mewn perthynas â’r prosiect ac am barhau i ymchwilio i’r posibilrwydd o dacluso’r tir glas ar ymyl ffyrdd yn y gymuned yn gyffredinol.

**11. Y ffordd fynydd y tu hwnt i Eglwys Llangynhafal** - roedd cyflwr y ffordd fynydd heb ei mabwysiadu i Sir y Fflint wedi dirywio’n arw ers y stormydd a gafwyd yn ddiweddar ac nid oes modd i gerbydau ei defnyddio mwyach oherwydd y tyllau dwfn/erydiad. Roedd y ffordd ar gau yn awr i gerbydau a chytunwyd i'r Adran Briffyrdd pa gynigion a oedd ar y gweill i’w thrwsio a’i hailagor.

**12. Y cynnig i sefydlu Parc Cenedlaethol Gogledd-ddwyrain Cymru /Gwahoddiad i Sesiwn Wybodaeth** - cafodd yr aelodau eu hatgoffa bod Llywodraeth Cymru wedi comisiynu Cyfoeth Naturiol Cymru i asesu’r achos dros greu parc cenedlaethol newydd yn AHNE Bryniau Clwyd a Dyffryn Dyfrdwy a hefyd i’w ehangu i’r ardaloedd cyfagos. Roedd yr ardal yn cael ei gwerthuso ar hyn y bryd, cyn y gellid cynnig ffin Parc Cenedlaethol arfaethedig. Roedd sesiynau ymgynghori wedi’u c ynnal fis Hydref a Thachwedd ond, roedd trefniadau ar y gweill i gynnal sesiwn arall ar gyfer y rhai a oedd wedi methu’r rhain ac i roi’r wybodaeth ddiweddaraf am y gwaith.

Cafwyd cadarnhad bod cyflwyniad/sesiwn holi ac ateb wedi’i threfnu ar gyfer 22 Chwefror 2024 drwy gyfarfod Teams ar-lein rhwng 14.00 a 15.30 a bod gwahoddiad i bob cynghorydd tref a chymuned yn yr ardal fod yn bresennol.

Roedd copi o’r gwahoddiad wedi’i anfon gyda’r agenda. Os oedd gan gynghorwyr ddiddordeb mewn bod yn bresennol, roedd angen iddynt ymateb yn uniongyrchol i Gyfoeth Naturiol Cymru. **Penderfynwyd** – nodi’r gwahoddiad ac i unrhyw gynghorydd a oedd yn dymuno derbyn gysylltu’n uniongyrchol â Chyfoeth Naturiol Cymru.

**13. MATERION ARIANNOL – (i) Balans yn y banc ar hyn o bryd –** nododd yr Aelodau mai £7136.87 oedd y balans yng nghyfrif y Cyngor ar 29.12.203

**(ii) Taliadau –** Penderfynwyd cymeradwyo’r taliadau a ganlyn: Ian Jones £86.82 – Cyflenwi bylbiau blodau. Archwilio Cymru £ 200.00 – Tâl Archwilio 2021/2022

**(iii) Adolygiad blynyddol o Drefniadau Rheoli Ariannol** – roedd adolygiad o drefniadau rheoli ariannol y Cyngor Cymuned wedi’i gynnal. Roedd y Cyngor yn cael gwybod am yr holl faterion ariannol, ac roedd yr aelodau’n fodlon bod y mesurau gwirio a oedd ar waith ar hyn o bryd yn ddigonol mewn perthynas ag incwm a gwariant a hefyd mewn perthynas ag asedau a phrosiectau’r Cyngor. O ran bancio, roedd yr aelodau’n fodlon â’r gwasanaeth a gafwyd gan HSBC ac o ran y trefniadau archwilio mewnol, roedd yr aelodau hefyd yn fodlon bod Mr Frank Brown yn berson annibynnol a chymwys a chytunwyd i barhau â’r trefniadau presennol.

**14. CEISIADAU CYNLLUNIO** - Trafodwyd y ceisiadau cynllunio a ganlyn: **(a) Tynron, Llanychan** Cyf.22/2023/0847 - codi estyniad i’r to i gynnwys 2 ffenestr ddormer ar y tu blaen i’r annedd, canopïau ar y llawr gwaelod ar y tu blaen a’r tu ôl ynghyd â gwaith atgyweirio. **Penderfynwyd** - nad oedd gan y Cyngor Cymuned unrhyw wrthwynebiad i’r cynigion.

**(b) Tir gyferbyn â Hendrerwydd Farm** - Cyf 22/2023/0895 Amrywiad i amod 2 o ganiatâd cynllunio 22/2020/0735 i ganiatáu codi tŷ allan ar gyfer pympiau gwres o’r ddaear a thanciau a chanopi i’w gysylltu â’r annedd. DS Gadwodd y Cynghorydd Ian Jones yr ystafell yn ystod y drafodaeth hon. **Penderfynwyd** - nad oedd gan y Cyngor Cymuned unrhyw wrthwynebiad i’r cynigion.

**(c) Ymgynghoriad cyn-cynllunio ynghylch datblygiad arfaethedig ar dir sy’n ffinio â Peniarth/Gellifor Farm, Gellifor** – cyflwynwyd gohebiaeth gan Building Plot Ltd ar ran Robert Homes Ltd.

Roedd yr ohebiaeth yn dweud wrth y cyngor bod ymgynghoriad cyn-cynllunio’n cael ei gynnal ynghylch y datblygiad arfaethedig ar 0.54ha o dir i godi 14 o dai preswyl ynghyd â ffordd, lle parcio a man agored cysylltiedig. Roedd caniatâd cynllunio amlinellol wedi’i roi ar gyfer y datblygiad.

Roedd copïau o’r cais, y cynlluniau a’r dogfennau ategol i’w gweld ar-lein ac roedd yr aelodau wedi gweld y manylion cyn y cyfarfod. Roedd y rhai sy’n bwy gerllaw wedi cael y manylion perthnasol hefyd.

Trafodwyd y cynigion a phenderfynwyd cyflwyno’r sylwadau a ganlyn:

(i) Roedd y Cyngor Cymuned wedi cael ar ddeall y byddai’r lle parcio cymunedol gryn dipyn yn fwy na’r hyn a oedd i’w weld ar y cynllun arfaethedig. Ym marn y Cyngor Cymuned, dylid cynyddu’r lle parcio cymunedol a dylid lleihau nifer y tai i ganiatáu hynny.

(ii) I Helpu i oresgyn problemau traffig ar y ffordd gyhoeddus o flaen y safle, mae’r Cyngor Cymuned yn argymell yn gryf y dylid lledu’r ffordd ymhellach i ganiatáu i draffig fynd heibio, o gofio y bydd ceir yn cael eu parcio y tu allan i’r tai newydd. Os na fydd y ffordd yn cael ei lledu, ni fydd traffig yn gallu mynd heibio a bydd yr un problemau’n codi yn y lleoliad hwn ag a geir ar y ffordd rhwng Peniarth a Chapel Gellifor .

Yn achos y datblygiad newydd arfaethedig hwn, mae lle i symud y tai yn ôl er mwyn lledu’r ffordd ac i roi mwy o bellter rhwng y tai newydd a’r tai presennol ar yr ochr arall i’r ffordd.

(iii) Mae gwir angen tai fforddiadwy. Ym marn y Cyngor Cymuned, dylid neilltuo cyfran fwy o’r tai yn y datblygiad newydd ar gyfer tai fforddiadwy.

(iv) Rhaid ystyried lleoliad y tai newydd yn ofalus rhag iddynt edrych dros y tai presennol yn uniongyrchol. .

(v) Bydd angen bod yn ofalus hefyd wrth ystyried trefniadau rheoli’r safle i sicrhau nad yw’r gwaith yn amharu ar y rhai sy’n byw gyferbyn. Rhaid sicrhau bod digon o le parcio ar gyfer y rhai a fydd yn gweithio ar y safle, ar gyfer offer a chyfarpar a cherbydau danfon nwyddau.

**15. GOHEBIAETH NEWYDD** - Roedd yr aelodau wedi cael yr ohebiaeth ddiweddaraf ynghylch y materion a ganlyn cyn y cyfarfod:

**(a) Un Llais Cymru –** Nodwyd y cylchlythyr a’r digwyddiadau hyfforddi.

**(b) Sesiynau hyfforddi Sgiliau Digidol i Gynghorwyr** - Cyflwynwyd gohebiaeth gan Un Llais Cymru ynghylch y sesiynau hyfforddi a gaiff eu cynnal fis Chwefror/Mawrth 2024. Cymunedau Digidol Cymru oedd yn cynnal y rhain fel rhan o Raglen Iechyd Digidol Cynghorau Tref a Chymuned ac roeddent ar gael ar-lein am ddim i gynghorwyr. **Penderfynwyd** - nodi’r ohebiaeth.

**(c) Dathlu 80 mlwyddiant D-Day** – nododd yr aelodau y byddai dathliadau i gofio 80 mlwyddiant D-Day yn cael eu cynnal drwy Brydain ar 6 Mehefin 2024. **Penderfynwyd** – rhoi gwybod i Bwyllgor y Ganolfan Gymuned am yr ohebiaeth .

**(d) Newid trefniadau casglu gwastraff cartrefi yn y sir** – cyflwynwyd gohebiaeth gan Sir Ddinbych am y trefniadau newydd i gasglu gwastraff cartrefi a fydd yn cael eu rhoi ar waith ym mis Mehefin 2024.

I baratoi at y gwasanaeth newydd, roedd cyfarfodydd wedi’u trefnu ym mis Chwefror i roi gwybodaeth i gynghorau cymuned am y newidiadau gan gynnwys pryd y gallai pentrefi unigol ddisgwyl cael eu biniau/bagiau newydd a gwybodaeth am y trefniadau i gasglu gwastraff na ellir ei ailgylchu bob 4 wythnos. **Penderfynwyd** - nodi’r ohebiaeth a dyddiadau’r cyfarfodydd.

**16. DYDDIAD A THREFNIADAU’R CYFARFOD NESAF -** cytunwyd y byddai’r cyfarfod nesaf yn cael ei gynnal yn y Ganolfan Gymuned ar 28 Chwefror 2024 ac y byddai’n dechrau am 7.30pm.